'Tyd vir sjampanje', Steinhoff voltooi skuldplan | Netwerk24
Deur Nellie Brand-Jonker 14 Augustus 2019 13:53
Steinhoff International se finansiële herstrukturering is in werking gestel nadat die finale stappe om dit moontlik te maak, afgehandel is.
Die maatskappy het verlede Vrydag die sperdatum vir die inwerkingstelling tot eerskomende Maandag uitgestel, maar hy het Woensdag gesê dit kon vroeër gebeur omdat al die uitstaande stappe gedoen is.
Louis du Preez, uitvoerende hoof van Steinhoff, Dinsdag by die eerste aanbieding van die groep aan aandeelhouers sedert sy aandeelprys ineen gestort het. Foto: Reuters
Louis du Preez, uitvoerende hoof, het Dinsdag op 'n voorlegging aan beleggers gesê dit het 20 maande geduur om die groep finansieel te herstruktureer en dit was "hoogs kompleks en veeleisend".
As sy kinders vra waarmee hy die afgelope paar maande so besig is, was sy verduideliking dat dit is soos "om 'n bord spaghetti te ontrafel".
Die herstrukturering van sy twee filiale wat voorheen ingespan is om finansiering in die mark te kry, Steinhoff Europe AG (SEAG) en Steinhoff Finance Holding GmbH (SFHG), vind ingevolge 'n reëlingskema met hul krediteure kragtens Britse insolvensiewetgewing plaas.
LEES OOK: Steinhoff se skuldplan hik (hopelik) laaste keer
Die herstrukturering bring onder meer ook veranderinge aan die groep se maatskappystruktuur in Europa mee.
"Die maande se harde werk aan die finansiële herstrukturering het vandag (Woensdag) werklikheid geword. Die inwerkingstelling van die herstrukturering is 'n groot mylpaal op ons pad na herstel omdat dit stabiliteit meebring wat ons sal toelaat om daarop te fokus om waarde uit die bedryfsmaatskappye te verhoog," sê Du Preez.
"Dit is werklik goeie nuus. Dit is in Londen deur die adviseurs beskryf as die mees komplekse skuldherstrukturering wat al daar onderneem is. Baie mense het gesê dit kan nie gedoen word nie," het 'n woordvoerder van die groep per e-pos gesê. "Laat die sjampanje-prop klap."
Steinhoff se aandeelprys op die JSE, wat Dinsdag ná die aanbieding in Suid-Afrika amper 4% laer gesluit het, het ná die aankondiging oor die herstrukturering met 1,6% gestyg.
Die flou markreaksie is waarskynlik omdat daar nog soveel onsekerheid oor die groep se toekoms is.
Du Preez het Dinsdag gesê die fokus gaan nou wees om 'n skikking te bereik in die regsgedinge teen die groep en om sy skuld te verminder voordat die skuldooreenkomste einde 2021 tot 'n einde loop en alle uitstaande skuld terugbetaal moet word.